PMIndiaData/PMIndiaSum huggingface dataset:
ప్ర‌ధానితో భేటీ అయిన జ‌మ్ము-కాశ్మీరు యువ‌త‌

ప్ర‌ధాన మంత్రి శ్రీ న‌రేంద్ర మోదీతో ఈరోజు (జ‌న‌వ‌రి 06, 2015) జ‌మ్ము-కాశ్మీరుకు చెందిన యువతీ యువ‌కులు స‌మావేశ‌మ‌య్యారు. కేంద్ర హోం మంత్రిత్వ‌ శాఖ‌, జమ్ము – కాశ్మీరు ప్ర‌భుత్వం సంయుక్తంగా నిర్వ‌హించిన “వ‌త‌న్ కో జానో” అనే కార్య‌క్ర‌మంలో భాగంగా వారు ఢిల్లీ వ చ్చి ప్ర‌ధానితో భేటీ అయ్యారు. ప్ర‌ధానిని క‌లిసిన వారంతా 15-24 సంవ‌త్స‌రాల య‌ధ్య వ‌య‌స్కులు. వీరిలో ఎక్కువ మంది ఉగ్ర‌వాదుల దుశ్చ‌ర్య‌ల వ‌ల్ల బాధితులు, బ‌ల‌హీన వ‌ర్గాలు, అనాథాశ్రమాలలో ఉంటున్న వారే. నంబర్ 7, రేస్ కోర్సు రోడ్డులోని పంచ‌వ‌టి లాన్‌లో 240 మంది జ‌మ్ము-కాశ్మీరు యువతీయువ‌కులు ప్ర‌ధానితో అర్థగంటకు పైగా స‌మావేశ‌మై ప‌లు విష‌యాల‌ను చ‌ర్చించారు. వార‌డిగిన ప్ర‌శ్న‌ల‌కు ప్ర‌ధాని స‌మాధానాలిచ్చారు. జమ్ము- కాశ్మీరుతో పాటు భార‌త దేశ అభివృద్ధికి తీసుకోవాల్సిన చ‌ర్య‌లు, విజ‌న్ గురించి ప్ర‌ధాని వారికి వివ‌రించారు. జ‌మ్ము – కాశ్మీర్ రాష్ట్రంలో వినోద ప‌ర్యాట‌కానికి అత్య‌ధిక అవ‌కాశాలున్నాయ‌ని, వీటి ద్వారా ప్ర‌జ‌లు ప్ర‌గ‌తిని సాధించ‌వ‌చ్చ‌ని ప్ర‌ధాని తెలిపారు. ఈ రాష్ట్రంలో డిజిట‌ల్ నెట్‌వ‌ర్కును పెంచేందుకు కేంద్ర ప్ర‌భుత్వం ప్ర‌య‌త్నిస్తోంద‌ని పేర్కొన్నారు. అన్ని రంగాల‌లో దేశం అభివృద్ధి చెందుతోంద‌ని, 2022లోగా ప్ర‌తి ఒక్క కుటుంబానికి గృహ‌వ‌సతిని కల్పించాల‌న్న‌ది ల‌క్ష్య‌మ‌ని వివ‌రించారు. ప్ర‌ధాని సుదీర్ఘ వివ‌ర‌ణ‌ను విన్న యువ‌త సానుకూలంగా ప్ర‌తిస్పందించారు. ఢిల్లీ త‌ర‌హాలో త‌మ రాష్ట్రం జ‌మ్ము- కాశ్మీరు ఆధునిక మౌలిక స‌దుపాయాలు క‌లిగి అభివృద్ది చెందాల‌న్న ఆకాంక్ష‌ను వ్య‌క్తం చేశారు. ఈ కార్య‌క్ర‌మం అనంత‌రం వారికి ప్రధాని తేనీటి విందు ఇచ్చారు.
ప్రముఖ పారిశ్రామికవేత్త శ్రీ రాహుల్ బజాజ్ మృతి పట్ల సంతాపం ప్రకటించిన – ప్రధానమంత్రి

ప్రముఖ పారిశ్రామికవేత్త శ్రీ రాహుల్ బజాజ్ మృతి పట్ల ప్రధానమంత్రి శ్రీ నరేంద్ర మోదీ ప్రగాఢ సంతాపం వ్యక్తం చేశారు. ఈ మేరకు ప్రధానమంత్రి సామాజిక మాధ్యమం ద్వారా ఒక ట్వీట్ చేస్తూ, “వాణిజ్యం మరియు పరిశ్రమల రంగానికి శ్రీ రాహుల్ బజాజ్ జీ చేసిన విశేషమైన కృషి ద్వారా, ఆయన ఎప్పటికీ గుర్తుండిపోతారు. వ్యాపారానికి అతీతంగా, సమాజ సేవలో కూడా ఆయన ఎక్కువగా మక్కువ కలిగి ఉన్నారు. ఆయన ఒక గొప్ప వక్త. ఆయన మృతి బాధ కలిగించింది. వారి కుటుంబ సభ్యులకు, స్నేహితులకు నా సానుభూతి తెలియజేస్తున్నాను. ఓం శాంతి.” అని పేర్కొన్నారు.
ఫిలీపీన్స్ అధ్యక్షుడుశ్రీ ఫర్డీనాండ్ మార్కోస్ జూనియర్ కు మరియు ప్రధాన మంత్రి శ్రీనరేంద్ర మోదీ కి మధ్య జరిగిన టెలిఫోన్ సంభాషణ

ఫిలీపీన్స్ అధ్యక్షుడు శ్రీ ఫర్డీనాండ్ మార్కోస్ జూనియర్ తో ప్రధాన మంత్రి శ్రీ నరేంద్ర మోదీ ఈ రోజు న టెలిఫోన్ లో మాట్లాడారు. ఫిలీపీన్స్ కు 17వ అధ్యక్షుని గా శ్రీ ఫర్డీనాండ్ మార్కోస్ జూనియర్ ఎన్నికైనందుకు కు ప్రధాన మంత్రి ఆయన కు అభినందనలను తెలియజేశారు. నేత లు ఇద్దరూ ద్వైపాక్షిక సంబంధం కొనసాగుతున్న వివిధ రంగాల ను సమీక్షించారు. ఇటీవల కొన్నేళ్లు గా ఉభయ దేశాల మధ్య సహకారం శీఘ్ర గతి న వృద్ధి చెందడం పట్ల వారు వారి సంతృప్తి ని వ్యక్తం చేశారు. భారతదేశం యొక్క యాక్ట్ ఈస్ట్ పాలిసీ లో మరియు ఇండో-పసిఫిక్ విజన్ లో ఫిలిప్పీన్స్ ప్రముఖ పాత్ర ను పోషిస్తోందని ప్రధాన మంత్రి పునరుద్ఘాటిస్తూ, ద్వైపాక్షిక సంబంధాల ను మరింత గా విస్తరింప చేసుకోవాలన్న అభిలాష ను వ్యక్తం చేశారు. ఫిలీపీన్స్ అభివృద్ధి కోసం అధ్యక్షుడు శ్రీ ఫర్డీనాండ్ మార్కోస్ జూనియర్ కు ఉన్న ప్రణాళికల కు మరియు ప్రాజెక్టుల కు భారతదేశం వైపు నుంచి పూర్తి స్థాయి సమర్థన ఉంటుందని కూడా ప్రధాన మంత్రి ఆయన కు హామీ ని ఇచ్చారు.
ప్ర‌ధాన మంత్రి శ్రీ న‌రేంద్ర మోదీ కి, రిప‌బ్లిక్ ఆఫ్ ఇండోనేశియా అధ్య‌క్షులు, మాన్యులు శ్రీ జోకో విడోడో కు మ‌ధ్య టెలిఫోన్ ద్వారా సాగిన సంభాష‌ణ‌

రిప‌బ్లిక్ ఆఫ్ ఇండోనేశియా అధ్య‌క్షులు, మాన్యులు శ్రీ జోకో విడోడో తో ప్ర‌ధాన మంత్రి శ్రీ న‌రేంద్ర మోదీ ఈ రోజు న టెలిఫోన్ లో మాట్లాడారు. ఇండోనేశియా లోని సులావేసి ప్రాంతం లో ఇటీవ‌ల భూకంపం తో పాటు సునామి కూడా సంభ‌వించి ప్రాణ న‌ష్టం వాటిల్ల‌డం ప‌ట్ల భార‌త‌దేశ ప్ర‌జ‌ల పక్షాన మ‌రియు స్వ‌యంగా త‌న త‌ర‌ఫున ప్ర‌ధాన మంత్రి ప్ర‌గాఢ సంతాపాన్ని వ్య‌క్తం చేశారు. ఈ ఘోర ప్రాకృతిక విప‌త్తు కార‌ణంగా పెద్ద ఎత్తున విధ్వంసం జరిగినందువల్ల ఎదురైన స‌వాళ్ళ కు త‌ట్టుకొని నిల‌బ‌డ‌డం లో ఇండోనేశియా ప్ర‌జ‌లు ప్ర‌ద‌ర్శించినటువంటి ఉత్థాన శక్తి ని మరియు ధైర్యాన్ని ప్ర‌ధాన మంత్రి ప్ర‌శంసించారు. అంత‌ర్జాతీయ స‌హాయం కోసం ఇండోనేశియా చేసిన విన్న‌పానికి ప్ర‌ధాన మంత్రి ప్రతిస్పందిస్తూ, భార‌త‌దేశం ఇండొనేశియా యొక్క మిత్ర దేశం గాను, సాగ‌ర తీర పొరుగు దేశం గాను త‌న చేత‌నైనంత స‌హాయాన్ని అంద‌జేస్తుంద‌ని ఇండోనేశియా అధ్య‌క్షుని కి తెలియజేశారు. ప్ర‌ధాన మంత్రి సంతాపాన్ని వ్యక్తం చేసి, స‌హాయ హ‌స్తాన్ని అందించినందుకు గాను అధ్య‌క్షులు శ్రీ విడోడో ఆయనకు ధ‌న్య‌వాదాలు తెలిపారు. భార‌త‌దేశం నుండి ఉప‌శ‌మ‌న పూర్వ‌క స‌హాయాన్ని ఏయే రూపాల‌లో అందుకోవాల‌నే అంశం పై దౌత్య‌ప‌ర‌మైన మార్గాల‌ లోను, ఆధికారిక మార్గాల‌ లోను చ‌ర్చించి ఒక ప్ర‌ణాళిక‌ ను రూపొందించుకొందామ‌ని ఇరువురు నేత‌లు అంగీక‌రించారు.
బోటాద్ లో ఎస్ఎయుఎన్ఐ  యోజనకు సంబంధించిన  ప్రాజెక్టులను ప్రారంభించిన ప్రధాన మంత్రి

ప్రధాన మంత్రి శ్రీ నరేంద్ర మోదీ బోలాద్ లో సౌరాష్ట్ర నర్మద అవతరణ్ సించాయీ (ఎస్ఎయుఎన్ఐ.. సౌనీ) యోజన ఒకటవ దశ (లింక్ 2) ను ఈ రోజు దేశ ప్రజలకు అంకితం చేశారు. ఆయన ఎస్ఎయుఎన్ఐ యోజనలో భాగమైన రెండవ దశకు పునాదిరాయిని కూడా వేశారు . అంత క్రితం, ఒక మీటను నొక్కి నర్మద నీటిని కృష్ణ సాగర్ జలాశయంలోకి విడుదల చేశారు. ఈ సందర్భంగా ప్రధాన మంత్రి పుష్పదళాలను నదీజలాలకు స్వాగత సూచకంగా సమర్పించారు. ఒక బహిరంగ సభను ఉద్దేశించి ప్రధాన మంత్రి ప్రసంగిస్తూ, జలం ప్రకృతి మనకు అందించే పవిత్రమైన ప్రసాదమంటూ అభివర్ణించారు. నర్మద నది దీవెనలతో జలాలు సౌరాష్ట్ర కు చేరుకుంటున్నాయని ఆయన అన్నారు. ఇది బృహత్ ప్రయత్న ఫలితం, రైతులకు దీని ద్వారా ప్రయోజనం అందుతుందని ఆయన చెప్పారు. నదీజలాల సంరక్షణకు, నర్మద సంరక్షణకు పాటుపడిన మధ్య ప్రదేశ్ ముఖ్యమంత్రి శ్రీ శివ్ రాజ్ సింగ్ చౌహాన్ కృషిని ప్రధాన మంత్రి అభినందించారు. బిందు సేద్యాన్ని విస్తృతంగా వినియోగంలోకి తీసుకురావలసిందిగా ప్రధాన మంత్రి పిలుపునిచ్చారు. వ్యవసాయ రంగంలో ఆదాయాలు రెట్టింపు కావడంలో దోహదపడే చర్యలపై కేంద్ర ప్రభుత్వం కసరత్తు చేస్తున్నట్లు ఆయన వెల్లడించారు.
రైల్వే రంగంలో ఇండియా, ర‌ష్యాల మ‌ధ్య‌న కుదిరిన అవ‌గాహ‌న ఒప్పంద ప‌త్రానికి కేబినెట్ ఆమోదం.

రైల్వే రంగంలో ఇండియా, ర‌ష్యాల మ‌ధ్య‌న కుదిరిన అవ‌గాహన ఒప్పంద ప‌త్రానికి కేంద్ర కేబినెట్ ఆమోదం తెలిపింది. ప్ర‌ధాన మంత్రి శ్రీ న‌రేంద్ర‌ మోదీ అధ్య‌క్ష‌త‌న స‌మావేశ‌మైన కేంద్ర కేబినెట్ ఈ ఆమోదం తెలిపింది. భార‌త‌దేశ రైల్వే శాఖ‌కు చెందిన ప‌రిశోధ‌న న‌మూనాలు మ‌రియు ప్ర‌మాణాల సంస్థ‌కు ర‌ష్యాకు చెందిన రైల్వే ప‌రిశోధ‌న సంస్థ‌, ర‌ష్యాకే చెందిన ప‌రిశోధ‌న‌ మ‌రియు స‌మాచార సాంకేతిక రంగ, సిగ్న‌లింగ్ మ‌రియు రైల్వే ర‌వాణా టెలిక‌మ్యూనికేష‌న్ల సంస్థ‌ల‌కు మ‌ధ్య‌న ఈ అవ‌గాహ‌న ఒప్పంద ప‌త్రం కుదిరింది. ఈ ఎంఒయు కార‌ణంగా ఇరు దేశాల మ‌ధ్య‌న స‌మాచారాన్ని ఇచ్చిపుచ్చుకోవ‌డం జ‌రుగుతుంది. అంతే కాదు నిపుణుల స‌మావేశాల‌ను, సెమినార్ల‌ను నిర్వ‌హించుకోవ‌చ్చు. ఇరు దేశాలు ఉమ్మ‌డిగా అంగీక‌రించిన స‌హ‌కార కార్య‌క్ర‌మాల్ని అమ‌లు చేసుకోవ‌డం, సాంకేతిక ప‌ర‌మైన సంద‌ర్శ‌న‌లు నిర్వ‌హించ‌డం జ‌రుగుతుంది. ఈ ఎంఓయు ఏప్రిల్ 2019న కుదిరింది.
పూంఛ్ లో జరిగిన ఒక దుర్ఘటన కారణం గా ప్రాణనష్టం వాటిల్లినందుకు సంతాపంతెలిపిన ప్రధాన మంత్రి

పూంఛ్ లో జరిగిన ఒక రహదారి దుర్ఘటన కారణం గా ప్రాణనష్టం సంభవించడం పట్ల ప్రధాన మంత్రి శ్రీ నరేంద్ర మోదీ తీవ్ర దుఃఖాన్ని వ్యక్తం చేశారు. బాధితుల కు ప్రధాన మంత్రి జాతీయ సహాయ నిధి (పిఎమ్ఎన్ఆర్ఎఫ్) నుండి పరిహారాన్ని ఇస్తున్నట్లు కూడా శ్రీ నరేంద్ర మోదీ ప్రకటించారు. ప్రధాన మంత్రి కార్యాలయం (పిఎంఒ) ఒక ట్వీట్ లో – ‘‘పూంఛ్ లో ఒక దుర్ఘటన కారణం గా ప్రాణనష్టం జరగడం దుఃఖదాయకం గా ఉంది. ప్రియతముల ను కోల్పోయిన వారికి కలిగిన శోకం లో నేను సైతం పాలుపంచుకొంటున్నాను. ఈ ప్రమాదం లో గాయపడ్డ వ్యక్తులు త్వరగా కోలుకోవాలని ఆశపడుతున్నాను. ఈ దుర్ఘటన లో ప్రాణాల ను కోల్పోయిన వ్యక్తుల దగ్గరి సంబంధికుల కు ప్రధాన మంత్రి జాతీయ సహాయ నిధి నుండి 2 లక్షల రూపాయల వంతున, అలాగే గాయపడిన వ్యక్తుల కు 50,000 రూపాయల వంతున ఇవ్వడం జరుగుతుంది: ప్రధాన మంత్రి’’ అని పేర్కొన్నది.
దానశీలి మరియు కరుణామయి అయిన బిల్ కిస్ ఎధీ గారి మృతి కి సంతాపం తెలిపినప్రధాన మంత్రి

దానశీలి మరియు కరుణామయి అయిన బిల్ కిస్ ఎధీ గారి మృతి కి ప్రధాన మంత్రి శ్రీ నరేంద్ర మోదీ సంతాపాన్ని వ్యక్తం చేశారు. మానవతావాది కార్యాల పట్ల ఆవిడ జీవన పర్యంతం ప్రదర్శించినటువంటి సమర్పణ భావం ప్రపంచం అంతటా గల ప్రజల జీవనాన్ని ప్రభావితం చేసింది’’ అని శ్రీ నరేంద్ర మోదీ అన్నారు. ప్రధాన మంత్రి ఒక ట్వీట్ లో – ‘‘బిల్ కిస్ ఎధీ గారి కన్నుమూత సందర్భం లో ఇదే నా ప్రగాఢమైన సంతాపం. మానవతావాది కార్యాల పట్ల ఆవిడ జీవన పర్యంతం ప్రదర్శించినటువంటి సమర్పణ భావం ప్రపంచవ్యాప్తం గా ప్రజానీకం జీవనాన్ని ప్రభావితం చేసింది. భారతదేశం లో కూడాను ప్రజలు ఆమె ను ఆప్యాయం గా స్మరించుకొంటారు. ఈశ్వరుడు ఆవిడ ఆత్మ కు శాంతి ని ప్రసాదించుగాక.’’ అని పేర్కొన్నారు.
నాగాల్యాండ్ రాష్ట్ర అవతరణ దినం సందర్బంగా ఆ రాష్ట్ర ప్రజలకు ప్రధాన మంత్రి శుభాకాంక్షలు

ప్ర‌ధాన మంత్రి శ్రీ న‌రేంద్ర మోదీ నాగాల్యాండ్ ప్రజలకు వారి రాష్ట్ర అవతరణ దినాన్ని పురస్కరించుకొని శుభాకాంక్షలు తెలిపారు. “నాగాల్యాండ్ ప్రజలకు రాష్ట్ర అవతరణ దిన శుభాకాంక్షలు. ఈ రాష్ట్రం రమణీయమైన శోభకు, ప్రతిభావంతులైన పౌరులకు పేరుగాంచిన రాష్ట్రం. ఈ రాష్ట్ర పౌరులు రాష్ట్రాన్ని పురోగతిలో నూతన శిఖరాలకు చేర్చగలుగుతారు” అని ప్రధాన మంత్రి తన సందేశంలో పేర్కొన్నారు.
‘పిఎమ్ స్మృతి చిహ్నాల వేలంపాట’ కు లభించిన ఉత్సాహభరిత ప్రతిస్పందన నుప్రశంసించిన ప్రధాన మంత్రి

‘పిఎమ్ స్మృతి చిహ్నాల వేలంపాట’ పట్ల ప్రస్తుతం వ్యక్తం అవుతున్నటువంటి ఉత్సాహానికి గాను ప్రధాన మంత్రి శ్రీ నరేంద్ర మోదీ తన సంతోషాన్ని వెలిబుచ్చారు. వేలాని కి పెట్టినటువంటి బహుమతుల ను ఒకసారి పరిశీలించి, మరి వాటిని వారి యొక్క కుటుంబ సభ్యుల కు ఇంకా మిత్రుల కు కానుకలు గా ఇవ్వాలంటూ ఆయన అందరికీ, ప్రత్యేకించి యువజనుల కు విజ్ఞప్తి చేశారు. ప్రధాన మంత్రి ఒక ట్వీట్ లో – ‘‘పిఎమ్ జ్ఞాపికల వేలంపాట కు గడచిన కొన్ని రోజులు గా లభిస్తున్న ప్రతిస్పందన ను చూస్తే నాకు ఆనందం కలుగుతోంది. వాటి లో పుస్తకాలు మొదలుకొని కళాకృతుల వరకు మరియు కప్పులు, ఇంకా పింగాణీ వస్తువులు మొదలుకొని ఇత్తడి సామగ్రి వరకు.. అనేకమైన నజరానాల ను కొన్ని సంవత్సరాల బట్టి నాకు అందినవి ఉన్నాయి. వాటన్నింటిని వేలం కోసం పెట్టడం జరిగింది. pmmementos.gov.in/#/’’ ‘‘పిఎమ్ స్మృతి చిహ్నాల వేలంపాట’ నుండి అందే సొమ్ము ను ‘నమామి గంగే’ కార్యక్రమాని కి ఇవ్వడం జరుగుతుంది. నేను మీ అందరినీ, ప్రత్యేకించి యువజనుల ను, కోరేది ఏమిటి అంటే.. వేలాని కి ఉంచిన బహుమతుల ను మీరు ఒకసారి పరిశీలించండి; వాటిని మీరు కుటుంబ సభ్యుల తో పాటు మీ యొక్క మిత్రుల కు కానుకలు గా కూడా ఇవ్వండి.. అనేదే’’ అని పేర్కొన్నారు.
ఢిల్లీ మెట్రో కు చెందిన నాలుగ‌వ ద‌శ లోని మూడు ప్రాధాన్య‌తా కారిడార్ల‌ కు సంబంధించి నిధుల తీరు విష‌యం లో మార్పుల‌ కు కేంద్ర కేబినెట్ ఆమోదం

ప్ర‌ధాన‌ మంత్రి శ్రీ న‌రేంద్ర మోదీ అధ్య‌క్ష‌త‌న జ‌రిగిన కేంద్ర కేబినెట్ స‌మావేశం, ఢిల్లీ మెట్రో 4 వ ద‌శ‌ కింద ఆమోదించిన మూడు ప్రాధాన్య‌తా కారిడార్లయిన 1)ఎయిరో సిటీ నుంచి తుగ్ల‌కాబాద్‌, 2) ఆర్‌.కె. ఆశ్ర‌మ్ నుంచి జ‌న‌క్‌పురి (వెస్ట్‌) 3) ముకుంద్‌ పుర్ నుంచి మౌజ్‌ పుర్ మార్గాల‌ కు నిధులు స‌మ‌కూర్చే తీరు లో మార్పున‌ కు త‌న ఆమోదం తెలిపింది. ఇందుకు సంబంధించి భూమి విలువ‌ ను గ‌వ‌ర్న‌మెంట్ ఆఫ్ ఇండియా (జి.ఒ.ఐ), గ‌వ‌ర్న‌మెంట్ ఆఫ్ నేష‌న‌ల్ కాపిట‌ల్ టెరిట‌రీ ఆఫ్ ఢిల్లీ (జి.ఎన్‌.సి.టి.డి) ల మ‌ధ్య 50: 50 నిష్ప‌త్తి లో భ‌రించే ప్ర‌తిపాద‌న‌ల‌ కు కేంద్ర కేబినెట్ ఆమోదం తెలిపింది. మెట్రో రైలు పాల‌సీ 2017 కు చేసిన స‌వ‌ర‌ణ‌ల‌ కు అనుగుణం గా ఇది ఉంది. ఇది సుప్రీం కోర్టు జారీ చేసిన 06.09.2019 నాటి ఆదేశాల‌ కు అనుగుణం గా ఢిల్లీ కి మాత్ర‌మే వ‌ర్తిస్తుంది. ప్రాజెక్టు మొత్తం వ్య‌యం 24,948.65 కోట్ల రూపాయ‌ల విష‌యం లో ఎలాంటి మార్పూ లేదు. గ‌వ‌ర్న‌మెంట్ ఆఫ్ ఇండియా కంట్రిబ్యూష‌న్ ప్ర‌స్తుతం ఉన్న 4,154.20 కోట్ల రూపాయ‌ల నుంచి 4.643.638 కోట్ల రూపాయ‌ల‌కు పెరుగుతుంది. అంటే నిక‌రంగా 498.438 కోట్ల రూపాయ‌ల పెరుగుద‌ల‌. ద్వైపాక్షిక‌, బ‌హుళ ప‌క్ష ఏజెన్సీ ల నుంచి తీసుకునే విదేశీ రుణాల మొత్తాని కి సంబంధించి డిఎంఆర్‌సి చెల్లింపులు ప్ర‌స్తుత 11,462.60 కోట్ల రూపాయ‌ల నుంచి 12.930.914 కోట్ల రూపాయ‌ల‌ కు పెరుగుతాయి. దీనితో ఈ నిక‌ర పెరుగుద‌ల 1468.314 కోట్లు అవుతుంది. నేప‌థ్యం: ఢిల్లీ మెట్రో 4వ ద‌శ‌కు సంబంధించిన మూడు ప్రాధాన్య‌తా ప్రాజెక్టుల‌ ను భార‌త ప్ర‌భుత్వం 2019 మార్చి లో ఆమోదించింది. వీటిని పూర్తి చేయ‌డానికి నిర్దేశించిన ఖ‌ర్చు 24,948.65 కోట్ల రూపాయ‌లు. ఇందుకు సంబంధించి నిధులు స‌మ‌కూర్చే తీరు ను మెట్రో రైలు విధానం 2017 ప్ర‌కారం నిర్ణ‌యించారు. మినిస్ట్రీ ఆఫ్ హెచ్ యు ఎ ఆమోదిత కారిడార్ల‌ లో ప‌నుల‌ కు సంబంధించి తాము ఆమోదించిన విధం గా ఖ‌ర్చు భ‌రించే విధానం లో మార్పులు చేస్తే త‌ప్ప ప‌నులు ప్రారంబించ‌రాద‌ని డిఎంఆర్‌సిని, జిఎన్‌సిటిడి 2019 ఏప్రిల్‌లో కోరింది. ఈ విష‌యం లో సుప్రీం కోర్టు జోక్యం తో 2019 జులైన ప‌నులు ప్రారంభ‌మ‌య్యాయి. సుప్రీంకోర్టు 06.09.2019న ఆదేశాలు జారీ చేస్తూ, మెట్రో రైలు పాల‌సీ 2017 లో గ‌ల ఆప‌రేశన‌ల్ న‌ష్టాలు, విదేశీ రుణ చెల్లింపులు, క‌రెన్సీ రేట్ల హెచ్చు త‌గ్గుల ఖ‌ర్చులు చెల్లించ‌డంలో స్పెష‌ల్ ప‌ర్ప‌స్‌ వెహిక‌ల్ ( ఈ కేసు లో డిఎంఆర్‌సి) విఫ‌ల‌మైతే ప్ర‌భుత్వం భ‌రించాల‌న్న‌ ప్రొవిజ‌న్ల‌ను స‌మ‌ర్ధించింది. ఇది ఢిల్లీకి మాత్ర‌మే వ‌ర్తించే విధంగా సుప్రీం కోర్టు ఆదేశాలు జారీ చేసింది. అలాగే, భూమి విలువ‌ ను గ‌వ‌ర్న‌మెంట్ ఆఫ్ ఇండియా, జిఎన్‌సిటిడిలు చెరి 50 శాతం భ‌రించాల‌ని ఆదేశించింది. ఇందుకు సంబంధించి మెట్రోరైలు పాల‌సీ 2017 లోని సంబంధిత‌పేరాలను అందుకు త‌గిన‌ట్టు స‌వ‌రించ‌డం జ‌రిగింది.
ఉన్నత విద్యా సంస్థలలో మూలధన ఆస్తులను సృష్టించ‌డం కోసం హయ్యర్ ఎడ్యుకేషన్ ఫైనాన్సింగ్ ఏజెన్సీని స్థాపించేందుకు మంత్రివర్గం ఆమోదం

ఉన్న‌త విద్యా సంస్థ‌లలో మూల‌ధ‌న ఆస్తుల‌ను సృష్టించ‌డానికి వీలుగా హయ్యర్ ఎడ్యుకేషన్ ఫైనాన్సింగ్ ఏజెన్సీ (హెచ్ ఇ ఎఫ్ ఎ) ఏర్పాటుకు కేంద్ర మంత్రివర్గం ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. దేశంలోని ప్ర‌ధాన విద్యా సంస్థ‌లలో ఉన్న‌త‌ స్థాయి ప్ర‌మాణాల‌తో కూడిన మౌలిక స‌దుపాయాలను క‌ల్పించ‌డం ఈ హెచ్ ఇ ఎఫ్ ఎ ముఖ్యోద్దేశం. గుర్తించిన ఓ ప్ర‌మోట‌ర్‌, కేంద్ర మాన‌వ వ‌న‌రుల మంత్రిత్వ శాఖ (ఎమ్ హెచ్ ఆర్ డి) లు కలసి రూ.2,000 కోట్ల అధీకృత‌ మూల‌ధనంతో హెచ్ ఇ ఎఫ్ ఎ ను ప్రమోట్ చేస్తాయి. ప్ర‌భుత్వ ఈక్విటీ రూ.1,000 కోట్లు ఉంటుంది. ప్ర‌భుత్వ రంగ బ్యాంకు/ప్ర‌భుత్వ యాజ‌మాన్యంలోని ఎన్‌ బి ఎఫ్‌ సి (ప్ర‌మోట‌ర్‌)లో భాగంగా ఒక స్పెష‌ల్ ప‌ర్ప‌స్ వెహికిల్‌ (ఎస్ పి వి)గా హెచ్ ఇ ఎఫ్ ఎ ను ఏర్పాటు చేస్తారు. ఐ ఐ టి లు, ఐ ఐ ఎమ్ లు, ఎన్ ఐ టి లు ఇంకా అటువంటి ఇత‌ర సంస్థ‌లలో ప్రపంచ శ్రేణి ప్రయోగశాలలను తీర్చిదిద్దడానికి మరియు ఆధునిక మౌలిక వ‌స‌తుల క‌ల్ప‌న‌ కోసం ఈక్విటీని రూ.20,000 కోట్ల వరకు పెంచుకొనేందుకు హెచ్ ఇ ఎఫ్ ఎ ప్రయత్నిస్తుంది. అంతే కాకుండా ప్రభుత్వ రంగ సంస్థలు పీఎస్‌యూలు/ కార్పొరేట్ ల నుండి కార్పొరేట్ సామాజిక బాధ్య‌త (సి ఎస్ ఆర్‌) నిధుల‌ను కూడా హెచ్ ఇ ఎఫ్ ఎ స‌మీక‌రిస్తుంది. ఈ నిధుల‌ను ఆయా విద్యా సంస్థ‌లలో ప‌రిశోధ‌న‌, ఆవిష్క‌ర‌ణ‌ కోసం గ్రాంటు మూలంగా విడుదల చేస్తారు. ఆయా విద్యా సంస్థ‌లలో ప్రయోగ‌శాల‌లు, ఇత‌ర నిర్మాణాలకు హెచ్ ఇ ఎఫ్ ఎ ప‌ది సంవత్సరాల రుణం ప‌ద్ధ‌తిలో ద్రవ్య సహాయం చేస్తుంది. రుణంలో అసలు భాగాన్ని సంస్థల ‘అంతర్గత వనరుల’ (రుసుం వసూళ్లు, పరిశోధన ఆదాయం వంటి వాటి ద్వారా ఆర్జించింది) నుండి తిరిగి చెల్లిస్తారు. వడ్డీ భాగాన్ని నియమిత ప్ర‌ణాళిక సహాయం ద్వారా ప్రభుత్వం చెల్లిస్తుంది. కేంద్ర ప్ర‌భుత్వం నిధులు అందిస్తున్న విద్యాసంస్థ‌ల‌న్నింటికీ ఈ హెచ్ ఇ ఎఫ్ ఎ లో స‌భ్యులుగా చేర‌డానికి అర్హత ఉంటుంది. స‌భ్య‌లుగా చేరేందుకు ఆ సంస్థ‌లు వాటి అంత‌ర్గ‌త వనరుల నుండి నిర్ధిష్ట సొమ్మును ప‌ది సంవత్సరాల పాటు ఎస్క్రో అకౌంట్‌లో వేయాడానికి అంగీక‌రించాలి. ఇలా అందే సొమ్మును హెచ్ ఇ ఎఫ్ ఎ మార్కెట్ నుండి నిధుల‌ను స‌మీక‌రించ‌డం కోసం సెక్యూరిటైజ్ చేస్తుంది. ఎస్క్రో అకౌంట్‌లో వేసిన సొమ్ము ఆధారంగా ప్రతి ఒక్క సభ్యత్వ విద్యాసంస్థ‌ హెచ్ ఇ ఎఫ్ ఎ నిర్ణయించిన ప్రకారం రుణ ప‌రిమితికి కూడా అర్హతను కలిగి ఉంటుంది.
ప్ర‌ధాన మంత్రి జాతీయ స‌హాయ నిధి కి 1.25 కోట్ల రూపాయ‌ల‌ విలువైన డిమాండ్ డ్రాఫ్ట్ ను అంద‌జేసిన‌ డాక్ట‌ర్ ప్ర‌ణ‌వ్ పాండ్యా

ప్ర‌ధాన మంత్రి శ్రీ న‌రేంద్ర మోదీ ని ఆల్ వ‌ర‌ల్డ్ గాయ‌త్రి ప‌రివార్ అధిప‌తి డాక్ట‌ర్ ప్ర‌ణ‌వ్ పాండ్యా ఈ రోజు క‌లుసుకున్నారు. ఈ సంద‌ర్భంగా ప్ర‌ధాన మంత్రి జాతీయ స‌హాయ నిధి కి గాను 1.25 కోట్ల రూపాయ‌ల‌ విలువైన ఒక‌ డిమాండ్ డ్రాఫ్ట్ ను ప్ర‌ధాన మంత్రి కి ఆయ‌న అంద‌జేశారు.
విదేశీ-భారత ఆర్థిక నిఘా యూనిట్ల మధ్య సమాచారం ఇచ్చిపుచ్చుకోవడంపై నవీకృత నమూనా అవగాహన ఒప్పందానికి కేంద్ర మంత్రిమండలి ఆమోదం

విదేశీ-భారత ఆర్థిక నిఘా యూనిట్ల మధ్య సమాచారం ఇచ్చిపుచ్చుకోవడంపై నవీకృత నమూనా అవగాహన ఒప్పందానికి ప్రధానమంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రిమండలి ఆమోదం తెలిపింది. ఎగ్మాంట్ గ్రూప్ నమూనా అవగాహన ఒప్పందం-2014 ఆధారంగా తాజా నమూనా అవగాహన ఒప్పందం నవీకరించబడింది. నేపథ్యం: విదేశీ ఆర్థిక నిఘా యూనిట్ల నుంచి అందే విజ్ఞాపనల పరిశీలన, పరిష్కార ప్రక్రియలే భారత-విదేశీ ఆర్థిక నిఘా యూనిట్ల ప్రధాన విధులు. అలాగే ఆయా విదేశీ యూనిట్లకు సమాచారం అందజేయడం, వాటితో సంబంధబాంధవ్యాలు నెలకొల్పుకోవడం, ఆయా విదేశీ యూనిట్ల మధ్య అవగాహన ఒప్పందాలకు తగిన వాతావరణ కల్పన, ఒప్పందాల ఖరారుపై సంప్రదింపులకు తోడ్పాటునివ్వడం కూడా ప్రధానాంశాలు. అధికశాతం విదేశీ సంస్థలకు సంబంధించి సమాచారం ఇచ్చిపుచ్చుకోవాలంటే వాటి మధ్య అవగాహన ఒప్పందాలు కుదుర్చుకోవడం అవసరమవుతుంది.
అంబేద్కర్‌ జయంతి సందర్భంగా ప్రజలకు ప్రధానమంత్రి శుభాకాంక్షలు

అంబేద్కర్‌ జయంతి సందర్భంగా ప్రధానమంత్రి శ్రీ నరేంద్ర మోదీ ప్రజలకు శుభాకాంక్షలు తెలిపారు. ఈ మేరకు “బాబా సాహెబ్‌ డాక్టర్‌ భీమ్‌రావ్‌ అంబేద్కర్‌ జయంతి నేపథ్యంలో దేశవాసులందరి తరఫునా ఆ మహనీయుడికి వినమ్ర శ్రద్ధాంజలి ఘటిస్తున్నాను” అని ప్రధాని పేర్కొన్నారు.
హృదయనాథ్ మంగేష్కర్ చేసిన కృతజ్ఞతా ట్వీట్‌ ను స్వీకరించిన – ప్రధానమంత్రి

అయోధ్యలో లతా మంగేష్కర్ చౌక్‌ ను ప్రారంభించిన సందర్భంగా దివంగత లతా మంగేష్కర్ తమ్ముడు హృదయనాథ్ మంగేష్కర్ చేసిన కృతజ్ఞతా ట్వీట్ ను స్వీకరించినట్లు ప్రధానమంత్రి శ్రీ నరేంద్ర మోదీ తెలియజేశారు. లతా దీదీ భగవాన్ శ్రీరామునికి అమితమైన భక్తురాలని, అందువల్ల పవిత్ర నగరమైన అయోధ్యలో ఆమె పేరు మీద చౌక్ ఉండడం సముచితమని ప్రధానమంత్రి ఈ సందర్భంగా వ్యాఖ్యానించారు. హృదయనాథ్ మంగేష్కర్ చేసిన ట్వీట్‌ను ఉటంకిస్తూ, ప్రధానమంత్రి ట్వీట్ చేస్తూ, “లతా దీదీ, భగవాన్ శ్రీరాముని యొక్క అమితమైన భక్తురాలు. ఆమె పేరు మీద పవిత్ర నగరమైన అయోధ్యలో చౌక్ ఉండటం సముచితం.” అని పేర్కొన్నారు.
పారా టేబుల్‌ టెన్నిస్‌లో కాంస్య పతకం సాధించిన సోనాల్‌ పటేల్కు ప్రధానమంత్రి అభినందనలు

బర్మింగ్‌హామ్‌లో జరుగుతున్న కామన్‌వెల్త్‌ గేమ్స్‌-2022 పారా టెబుల్‌ టెన్నిస్‌లో కాంస్య పతకం సాధించిన భారత క్రీడాకారిణి సోనాల్‌ పటేల్‌కు ప్రధానమంత్రి శ్రీ నరేంద్ర మోదీ అభినందనలు తెలిపారు. ఈ మేరకు ట్విట్టర్‌ ద్వారా పంపిన సందేశంలో; “ప్రతిభ, దీక్ష, పట్టుదల కలగలిస్తే అసాధ్యమన్నది లేనేలేదు. ఆమె ఈ మూడు లక్షణాలనూ సంపూర్ణ స్థాయిలో ప్రదర్శించడం వల్లనే పారా టేబుల్‌ టెన్నిస్‌లో కాంస్య పతకం సాధించారు. ఆమెకు నా అభినందనలు. భవిష్యత్తులోనూ ఆమె తన సామర్థ్యాన్ని పూర్తిస్థాయిలో నిరూపించుకోవాలని ఆకాంక్షిస్తూ నా శుభాకాంక్షలు తెలియజేస్తున్నాను. #Cheer4India” అని ప్రధానమంత్రి పేర్కొన్నారు.
భూ విజ్ఞాన శాస్త్రాల్లో శాస్త్ర-సాంకేతిక సహకారంపై భారత్-అమెరికాల మధ్య అవగాహన ఒప్పందానికి కేంద్ర మంత్రిమండలి ఆమోదం

భూ విజ్ఞాన శాస్త్రాల్లో శాస్త్ర-సాంకేతిక సహకారంపై భారత్-అమెరికాల మధ్య 2018 నవంబరు 1న సంతకాలు పూర్తయిన అవగాహన ఒప్పందం గురించి ప్రధానమంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రిమండలికి అధికార యంత్రాంగం వివరించింది. భూ విజ్ఞాన శాస్త్రాల రంగంలో భారత్-అమెరికాలకు చెందిన సంస్థల మధ్య నైపుణ్య భాగస్వామ్యానికి, అత్యాధునిక సాంకేతిక పరిజ్ఞాన ఆదానప్రదానంలో సహకారానికి ఈ ఒప్పందం దోహదపడుతుంది. పర్యావరణ వ్యవస్థలు, వాతావరణ వైవిధ్యం, భూ వినియోగంవల్ల మార్పులు, ఇంధనం, ఖనిజాలు, పర్యావరణ పరిపుష్టి, ప్రకృతి విపత్తులు, ముప్పు-సహనశీలతలపై అంచనాలు, జలవనరులు, సమాచార సాంకేతికత, గణాంక అనుసంధానం వంటి నిర్దిష్ట రంగాల్లో సహకారం ఈ ఒప్పందంలోని ప్రధానోద్దేశాలు. రెండు దేశాల్లోనూ పైన పేర్కొన్న రంగాల్లో ప్రస్తుతం అమలవుతున్న కార్యక్రమాలకు సంబంధించి సాంకేతిక సమాచార మార్పిడి, సందర్శనలు, శిక్షణ, సహకారాత్మక పరిశోధన వంటి వివిధ అంశాల్లో సహకారం ఈ ఒప్పందంలో భాగంగా ఉంటాయి.
కేంద్రీయ‌ జాబితా లోని ఇత‌ర వెనుక‌బ‌డిన త‌ర‌గ‌తుల లోప‌ల ఉప వ‌ర్గీక‌ర‌ణ అంశాన్ని ప‌రిశీలించ‌డం కోసం రాజ్యాంగ 340వ అధిక‌ర‌ణం పరిధి లో ఏర్పాటు చేసిన క‌మిశ‌న్ యొక్క ప‌ద‌వీకాలాన్ని పొడిగించేందుకు ఆమోదం తెలిపిన మంత్రివ‌ర్గం

కేంద్రీయ‌ జాబితా లోని ఇత‌ర వెనుక‌బ‌డిన త‌ర‌గ‌తుల లోప‌ల ఉప వ‌ర్గీక‌ర‌ణ అంశాన్ని ప‌రిశీలించ‌డం కోసం రాజ్యాంగం లోని 340వ అధిక‌ర‌ణం లో భాగం గా ఏర్పాటు చేసిన క‌మిశ‌న్ యొక్క ప‌ద‌వీకాలాన్ని 2019వ సంవ‌త్స‌రం జులై 31వ తేదీ అనంతరం ఆరు నెల‌లు మరియు 2020వ సంవ‌త్స‌రం జ‌న‌వ‌రి 31వ తేదీ వ‌ర‌కు పొడిగించేందుకు ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌ న జ‌రిగిన కేంద్ర మంత్రివ‌ర్గ స‌మావేశం ఆమోదం తెలిపింది. ప్ర‌యోజ‌నాలు ప్రతిపాదిత ప‌ద‌వీకాలాన్ని విస్తరించడం క‌మిశ‌న్ కు సంబంధిత వ‌ర్గాల తో సంప్ర‌దింపులు జ‌రిపిన తరువాత ఒబిసి ల ఉప వ‌ర్గీక‌ర‌ణ అంశం పైన ఒక విపుల నివేదిక ను స‌మ‌ర్పించేందుకు వీలు కల్పిస్తుంది.
నాలుగు దేశాల నాయకుల మొదటి దృశ్య సమావేశంలో ప్రధానమంత్రి ప్రారంభ వ్యాఖ్యలు

గౌరవనీయులైన అధ్యక్షులు బైడెన్, ప్రధానమంత్రి మొర్రిసన్, ప్రధానమంత్రి సుగా, స్నేహితులను ఇలా కలుసుకోవడం ఆనందంగా ఉంది. అధ్యక్షుడు బైడెన్ చేసిన ఈ ప్రయత్నానికి, నా కృతజ్ఞతలు. గౌరవనీయులారా, మన ప్రజాస్వామ్య విలువలతో, మనందరం ఐక్యంగా ఉన్నాము. ఉదారమైన, బహిరంగ, సమగ్ర ఇండో-పసిఫిక్ ప్రాంతం పట్ల మనం నిబద్ధత కలిగి ఉన్నాము. టీకాలు, వాతావరణ మార్పు, అభివృద్ధి చెందుతున్న సాంకేతిక పరిజ్ఞానం వంటి ప్రాంతాలపై దృష్టి సారిస్తూ, మన నాలుగు దేశాల బృందాన్ని ప్రపంచ మంచి కోసం ఒక శక్తిగా రూపొందించడమే – ఈ రోజు మన సమావేశంలోని ప్రధానాంశం. ఈ సానుకూల దృక్ఫధమే, ప్రపంచాన్ని ఒకే కుటుంబంగా భావించే "వసుధైవ కుటుంబకం" యొక్క పురాతన తత్వశాస్త్రం యొక్క కొనసాగింపుగా నేను భావిస్తున్నాను. మన భాగస్వామ్య విలువలను పెంపొందించుకోడానికీ, సురక్షితమైన, స్థిరమైన, సంపన్నమైన ఇండో-పసిఫిక్‌ ప్రాంతాన్ని ప్రోత్సహించడానికీ, మనం గతంలో కంటే కలిసికట్టుగా పనిచేద్దాం. నేటి శిఖరాగ్ర సమావేశం ద్వారా మన నాలుగు దేశాల కూటమి కి మంచి సమయం వచ్చిందని భావిస్తున్నాను. ఇది ఇప్పుడు ఈ ప్రాంతంలో స్థిరత్వానికి ప్రధానమైన కేంద్రంగా నిలుస్తుంది. మీ అందరికీ ధన్యవాదములు.
ప్రధాన మంత్రి శ్రీ నరేంద్ర మోదీ మరియు యుఎస్ఎ అధ్యక్షుడు శ్రీ జోసెఫ్ ఆర్.బైడెన్ ల మధ్య వర్చువల్ పద్ధతి లో జరుగనున్న సమావేశం

ప్రధాన మంత్రి శ్రీ నరేంద్ర మోదీ 2022వ సంవత్సరం ఏప్రిల్ 11వ తేదీ నాడు అమెరికా అధ్యక్షుడు శ్రీ జోసెఫ్ ఆర్. బైడెన్ తో కలసి ఒక వర్చువల్ సమావేశం లో పాల్గొననున్నారు. ఇద్దరు నేత లు దక్షిణ ఆసియా, ఇండో-పసిఫిక్ రీజియన్ మరియు ప్రపంచ అంశాల పై ప్రస్తుతం కొనసాగుతున్నటువంటి ద్వైపాక్షిక సహకారాన్ని సమీక్షించనున్నారు. దీనితో పాటుగా, పరస్పర ప్రయోజనాలు ముడిపడి ఉన్న అంశాలపైన వారి వారి అభిప్రాయాల ను వెల్లడి చేసుకొంటారు. ఈ సమావేశం లో ఇరు పక్షాలు ప్రపంచ వ్యూహాత్మక భాగస్వామ్యాన్ని మరింత బలపరచుకొనే ఉద్దేశ్యం తో తమ నియమిత మరియు ఉన్నత స్థాయి సంబంధాల ను కొనసాగించడం పట్ల కూడా శ్రద్ధ తీసుకోనున్నారు. నేతలిద్దరి మధ్య ఈ వర్చువల్ సమావేశం అనేది నాలుగో ఇండియా-యుఎస్ 2+2 మంత్రుల స్థాయి సంభాషణ కన్నా ముందు జరుగనుంది. ఈ సంభాషణ కు భారతదేశం పక్షాన రక్షణ శాఖ మంత్రి శ్రీ రాజ్ నాథ్ సింహ్ మరియు విదేశీ వ్యవహారాల శాఖ మంత్రి డాక్టర్ ఎస్. జయ్ శంకర్ లు నాయకత్వం వహిస్తారు. అదే విధం గా యుఎస్ పక్షాన అమెరికా రక్షణ మంత్రి శ్రీ లాయడ్ ఆస్టిన్ మరియు విదేశీ వ్యవహారాల శాఖ మంత్రి శ్రీ ఎంటనీ బ్లింకన్ లు నేతృత్వం వహిస్తారు.
నైనీతాల్ లో కారు నీటి ప్రవాహం లోకొట్టుకుపోయిన ఘటన కారణం గా ప్రాణ నష్టం వాటిల్లినందుకు సంతాపం తెలిపిన ప్రధాన మంత్రి

ఉత్తరాఖండ్ లోని నైనీతాల్ లో ఒక కారు నీటి ప్రవాహం లో కొట్టుకుపోయిన ఘటన లో ప్రాణనష్టం వాటిల్లినందుకు ప్రధాన మంత్రి శ్రీ నరేంద్ర మోదీ తీవ్ర దు:ఖాన్ని వ్యక్తం చేశారు. ప్రధాన మంత్రి కార్యాలయం (పిఎమ్ఒ) ఒక ట్వీట్ లో – ‘‘నైనీతాల్ జిల్లా లో ఒక కారు నీటి ఉరవళ్ల లో కొట్టుకుపోయిన శోచనీయ ఘటన తో బాధపడ్డాను. ఈ దు:ఖ ఘడియ లో, ఆప్తుల ను కోల్పోయిన కుటుంబాల కు కలిగిన శోకం లో నేను సైతం పాలుపంచుకొంటున్నాను. చిక్కుబడ్డ వ్యక్తుల కు సాయపడడానికి గాను రక్షణ కార్యకలాపాలు కొనసాగుతున్నాయి: ప్రధాన మంత్రి’’ అని పేర్కొంది.
ఐఎన్ఎ లో చిర‌కాలం పాటు ప‌ని చేసిన‌ ల‌లిత్ రామ్ జీ క‌న్నుమూత ప‌ట్ల సంతాపం తెలిపిన ప్ర‌ధాన మంత్రి

ఐఎన్ఎ లో చాలా కాలం పాటు ప‌ని చేసిన శ్రీ ల‌లిత్ రామ్ జీ మృతి ప‌ట్ల ప్ర‌ధాన మంత్రి శ్రీ నరేంద్ర మోదీ అత్యంత దుఃఖాన్ని వ్య‌క్తం చేశారు. ‘‘ఐఎన్ఎ లో దీర్ఘ‌కాల అనుభం క‌లిగిన ల‌లిత్ రామ్ జీ మ‌ర‌ణం గురించి తెలిసి బాధ క‌లిగింది. ఆయ‌న ప్ర‌ద‌ర్శించిన సాహసం, భార‌త‌దేశ స్వాతంత్య్ర స‌మ‌రానికి ఆయ‌న అందించిన తోడ్పాటు లు ఎన్న‌టికీ మ‌ర‌చిపోలేన‌టువంటివి. ఆయ‌న‌తో నేను జరిపిన భేటీల‌ను గుర్తు కు తెచ్చుకొంటున్నాను. ఆయ‌న వంటి మ‌హానుభావులు భార‌త‌దేశ చ‌రిత్ర పై చెరపరాన‌టువంటి ముద్ర ను వ‌ద‌లి వెళ్ళారు’’ అని శ్రీ న‌రేంద్ర మోదీ ఒక ట్వీట్ లో పేర్కొన్నారు.
ఒక బస్సు ప్రమాద ఘటన కారణంగా అమర్ నాథ్ యాత్రికులకు ప్రాణ నష్టం వాటిల్లడం పట్ల వేదనను వ్యక్తం చేసిన ప్రధాన మంత్రి;  ప్రమాద బాధితులకు అనుగ్రహపూర్వక సహాయాన్ని ఆయన ప్రకటించారు

జమ్ము & కశ్మీర్ లో జరిగిన ఒక బస్సు ప్రమాద ఘటనలో అమర్ నాథ్ యాత్రికులకు ప్రాణనష్టం వాటిల్లడం పట్ల ప్రధాన మంత్రి శ్రీ నరేంద్ర మోదీ వేదనను వ్యక్తం చేశారు. ‘‘జమ్ము & కశ్మీర్ లో జరిగిన ఒక బస్సు ప్రమాద ఘటనలో అమర్ నాథ్ యాత్రికులకు ప్రాణనష్టం వాటిల్లడం నాకు అమిత వేదనను కలిగించింది. మృతుల కుటుంబాల బాధలో నేను పాలుపంచుకొంటున్నాను. జమ్ము & కశ్మీర్ బస్సు ప్రమాదంలో గాయపడిన వారు త్వరగా కోలుకోవాలని ఆ ఈశ్వరుడిని ప్రార్థిస్తున్నాను’’ అని ప్రధాన మంత్రి తన సందేశంలో పేర్కొన్నారు. బస్సు ప్రమాదంలో చనిపోయిన వారి సంబంధికులకు 2 లక్షల రూపాయల చొప్పున మరియు తీవ్రంగా గాయపడిన వారికి 50 వేల రూపాయల చొప్పున అనుగ్రహపూర్వక చెల్లింపును ప్రధాన మంత్రి ఈ సందర్భంగా ప్రకటించారు.
గోవా స్థాపన దినం నాడు ఆ రాష్ట్ర ప్రజల కు అభినందనలు తెలిపిన ప్రధాన మంత్రి

గోవా స్థాపన దినం సందర్భం లో ప్ర‌ధాన మంత్రి శ్రీ న‌రేంద్ర మోదీ ఆ రాష్ట్ర ప్రజల కు అభినందనలు తెలిపారు. ‘‘గోవా ప్రజల కు వారి రాష్ట్ర స్థాపన దినం నాడు ఇవే అభినందనలు. ఈ రాష్ట్రం ప్రగతి తాలూకు నూతన శిఖరాల ను అందుకోవాలిగాక. గోవా ప్రజలకు చక్కని ఆరోగ్యం దక్కాలని, వారి శ్రేయం కోసం నేను ప్రార్థిస్తున్నాను’’ అని ప్రధాన మంత్రి ఒక ట్వీట్ లో పేర్కొన్నారు.
పారాలింపిక్స్ టేబుల్ టెన్నిస్‌ ర‌జ‌తప‌త‌క విజేత భ‌వీనా ప‌టేల్‌కు ప్ర‌ధాన‌మంత్రి అభినంద‌న‌లు

టోక్యోలో జ‌రుగుతున్న‌ పారాలింపిక్స్ క్రీడ‌ల మ‌హిళా టేబుల్ టెన్నిస్‌లో ర‌జ‌త ప‌త‌కం సాధించిన భార‌త క్రీడాకారిణి భ‌వీనా ప‌టేల్‌కు ప్ర‌ధాన‌మంత్రి అభినంద‌న‌లు తెలిపారు. ఈ మేర‌కు ఒక ట్వీట్ ద్వారా ఇచ్చిన సందేశంలో- “విశిష్ట క్రీడాకారిణి భ‌వీనా ప‌టేల్ కొత్త చరిత్ర సృష్టించారు! ఈ మేర‌కు ఆమె చారిత్ర‌క‌ ర‌జ‌త ప‌త‌కాన్ని స్వ‌దేశానికి స‌మ‌ర్పించారు. ఈ ఘ‌న‌త సాధించిన ఆమెకు హృద‌య‌పూర్వ‌క అభినంద‌న‌లు. ఆమె స్ఫూర్తిదాయ‌క జీవ‌న గ‌మ‌నం.. భ‌విష్య‌త్తులో యువ‌త‌ను మరింతగా క్రీడ‌ల‌వైపు ఆక‌ర్షిస్తుందన‌డంలో సందేహం లేదు. #Paralympics”